Wanita Palestin mohon maaf, menyesal dengan apa berlaku
Kuala Lumpur: Wanita warga Palestin yang tular membuat kecoh dan merosakkan harta awam di Wisma Transit Kuala Lumpur, di sini tampil memberi penjelasan serta memohon maaf kepada rakyat Malaysia.Aminah Muhammad Nafi' Jamal Abd Rabbah berkata, dia menyesal dengan apa dilakukan walaupun menerima layanan yang baik daripada pihak berkaitan di negara ini.Menurutnya, dia mengalami tekanan perasaan selepas terputus hubungan dengan anaknya yang masih berada di Gaza kerana tidak dapat dihubungi sejak seminggu lalu."Kami sedang melalui situasi dan keadaan sangat sulit yang hanya Allah tahu. Saya seorang ibu kepada tiga anak yang syahid."Selain itu, sudah seminggu saya tak boleh hubungi anak-anak saya (yang masih berada di Gaza). Tiada komunikasi dan saya tidak dapat tahu apa-apa tentang mereka di sana," katanya menerusi satu rakaman video yang dimuat naik di laman sosial TikTok.Wanita itu adalah sebahagian daripada 127 orang awam Palestin yang cedera dan tiba di Malaysia pada 16 Ogos lalu untuk menerima rawatan perubatan di sini berikutan serangan Israel ke atas Gaza tahun lalu.Dalam rakaman terbabit, Aminah memohon maaf kerana bertindak demikian meskipun pihak yang menjaganya dan rakyat senegara yang ditempatkan di bangunan berkenaan sudah melaksanakan tugas dengan baik."Anda melayan kami dengan segala kebaikan, rasa hormat dan penghargaan. Anda sudah melakukan tugas dengan penuh tanggungjawab, tetapi kamilah yang melakukan kesalahan terhadap anda (rakyat Malaysia). Saya minta maaf. "Saya harap anda akan menerima permohonan maaf saya dan dapat merasakan apa yang kami rasai. Saya bersumpah dengan tuhan yang semuanya adalah lebih dari apa yang kami boleh tahan," katanya.Harian Metro terdahulu melaporkan, dua wanita warga Palestin tular membuat kekecohan dan merosakkan harta benda awam di Wisma Transit Kuala Lumpur.Klip video tular itu, menunjukkan wanita terbabit hilang kawalan dan memecahkan pasu serta menendang meja.Tindakan wanita terbabit mendapat perhatian Duta Palestin ke Malaysia, Walid Abu Ali yang memberitahu ia insiden memalukan dan tidak sepatutnya berlaku.Beliau dilaporkan berkata, hasil pertemuan dengan Kementerian Pertahanan dan wakil Ops Ihsan memutuskan untuk menghantar dua wanita terbabit pulang ke Gaza.Walid juga mengeluarkan amaran kepada rakyat Palestin di Malaysia untuk menjaga kelakuan mereka.Semalam, Panglima Angkatan Tentera Malaysia (ATM) Jeneral Tan Sri Mohammad Ab Rahman dilaporkan berkata, pihaknya menyerahkan kepada pihak berkaitan khususnya mereka yang terbabit menguruskan warga Palestin yang menerima rawatan di negara ini.#kw